3 หุ้นถ่านหินวิ่งยกแผง โบรกฯชี้ BANPU กำไรปีนี้เด่น เคาะเป้า 14 บ.
3 หุ้นถ่านหินบวกยกแผง โบรกฯชี้ BANPU กำไรปีนี้เติบโตต่อจากปี 64 ที่คาดกำไรแข็งแกร่ง โดยรับราคาขายถ่านหินพุ่ง-โรงไฟฟ้าโครงการใหม่ BPP หนุน ชูเป้า 14 บ. แนะนำ “ซื้อ”
7 ม.ค. 2565

ผู้สื่อข่าวรายงานว่า วันนี้ (7 ม.ค. 2564) ณ เวลา 10:35 น. ราคาหุ้น บริษัท บ้านปู จำกัด (มหาชน) หรือ BANPU อยู่ที่ระดับ 11.30 บาท บวก 0.30 บาท หรือขึ้นไป 2.73% โดยทำจุดสูงสุด 11.40 บาท และทำจุดต่ำสุด 11.20 บาท ด้วยมูลค่าการซื้อขาย 1.07 พันล้านบาท
ขณะที่ราคาหุ้น บริษัท ลานนารีซอร์สเซส จำกัด (มหาชน) หรือ LANNA อยู่ที่ระดับ 17.60 บาท บวก 1.20 บาท หรือขึ้นไป 7.32% โดยทำจุดสูงสุด 17.80 บาท และทำจุดต่ำสุด 17.00 บาท ด้วยมูลค่าการซื้อขาย 112.62 ล้านบาท
ส่วนราคาหุ้น บริษัท เอเชีย กรีน เอนเนอจี จำกัด (มหาชน) หรือ AGE อยู่ที่ระดับ 3.36 บาท บวก 0.10 บาท หรือขึ้นไป 3.07% โดยทำจุดสูงสุด 3.38 บาท และทำจุดต่ำสุด 3.32 บาท ด้วยมูลค่าการซื้อขาย 20.91 ล้านบาท
บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ว่า มีคำแนะนำ “ซื้อ” BANPU ราคามูลค่ายุติธรรม 14 บาท โดยคาดไตรมาส 4 ปี 2564 จะเห็นกำไรแข็งแกร่งตามปริมาณขายและราคาขายเฉลี่ยถ่านหินที่เพิ่มขึ้นในช่วงหน้าหนาว
พร้อมทั้งประเมินในปี 2565 กำไรเติบโตต่อ คาดว่าราคาขายถ่านหินเฉลี่ยสูงกว่าปี 2564 มีโรงไฟฟ้าโครงการใหม่ของ BPP
ส่วนสัญญาณเทคนิคให้แนวต้าน 11.80 บาท  ขณะที่แนวรับ 10.90 บาท และจุดตัดขาดทุน 10.50 บาท